มันนี่ทูเดย์
กรุงศรีคืนเงินสูงสุด 15%
30 ม.ค. 2558

กรุงศรีคืนเงินสูงสุด 15% 
น.ส.วรรวิมล กนกธนาพร กรรมการผู้อำนวยการบริษัท บัตรกรุงศรีอยุธยา ผู้ให้บริการบัตรเครดิตกรุงศรี บัตรเครดิต โฮมโปร วีซ่า และบัตรเครดิต เอไอเอ วีซ่า ประกาศแคมเปญให้เครดิตเงินคืนสูงสุด 15% แก่สมาชิก เมื่อใช้จ่ายผ่านบัตรในปั๊มน้ำมัน ซูเปอร์มาร์เก็ต สายการบินและโรงแรม เมื่อมียอดใช้จ่ายสะสมในแต่ละเดือนครบตามเงื่อนไขที่กำหนด เพื่อกระตุ้นการใช้จ่ายผ่านบัตรอย่างสม่ำเสมอ
ทั้งนี้ สมาชิกบัตรจะได้รับเครดิตเงินคืนเมื่อมียอดใช้จ่ายที่ทุกปั๊มน้ำมันทั่วไทย 1,000 บาทขึ้นไป/ใบเสร็จ หรือรับเครดิตเงินคืนเมื่อใช้จ่ายที่ซูเปอร์มาร์เก็ตชั้นนำครบทุก 2,000 บาท/ใบเสร็จ หรือรับเครดิตเงินคืนเมื่อใช้จ่ายที่สายการบินหรือโรงแรมครบทุก 5,000 บาท/ใบเสร็จ ตั้งแต่วันนี้-15 เม.ย. โดยต้องส่ง SMS พิมพ์ BG1 (วรรค) ตามด้วยหมายเลขบัตร 16 หลักมาที่ 08-1827-0000 หรือดูรายละเอียดเพิ่มเติมที่ www.krungsricard.com
ธพว.ปล่อยสินเชื่อค้างท่อ 
นายสุพจน์ อาวาส กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ กล่าวว่า ได้ทำเรื่องเสนอคณะกรรมการนโยบายและกำกับดูแลรัฐวิสาหกิจ (คนร.) หรือซูเปอร์บอร์ด พิจารณาให้เอสเอ็มอีแบงก์ปล่อยสินเชื่อที่ค้างท่อวงเงิน 1,500 ล้านบาท โดยเป็นสินเชื่อในโครงการ 9 เมนู คืนความสุข SMEs หลังจากผู้ประกอบการที่เสนอขอสินเชื่อขณะนี้หลายราย อยู่ระหว่างการพิจารณาก่อนที่ซูเปอร์บอร์ดจะคุมเข้มการปล่อยสินเชื่อไม่เกิน 15 ล้านบาท/ราย
ทั้งนี้ เพื่อต้องการให้ผู้ประกอบการที่เสนอขอสินเชื่อได้รับเงินทุน เพื่อขยายกิจการ และเป็นการช่วยเหลือผู้ประกอบการตามนโยบายรัฐบาล คาดว่าซูเปอร์บอร์ดจะพิจารณาได้ในเร็วๆ นี้
นอกจากนี้ เอสเอ็มอีแบงก์ยังขยายการปล่อยสินเชื่อไปยังพ่อค้าแม่ค้าตามตลาดสด โดยที่ผ่านมาได้ลงพื้นที่ดูตลาดสดในหลายจังหวัดเพื่อขยายสินเชื่อในโครงการสินเชื่อพ่อค้าแม่ค้าคนดี ซึ่งตั้งวงเงินรองรับไว้ 5,000 ล้านบาท คาดว่าในครึ่งปีแรกนี้ จะสามารถปล่อยสินเชื่อได้ทั้งหมด เมื่อเอสเอ็มอีแบงก์ลงพื้นที่ประสานกับคลังจังหวัด หอการค้าไทย และสภาอุตสาหกรรมแห่งประเทศไทย (ส.อ.ท.) เพื่อประสานไปยังลูกค้าในพื้นที่